ยอดตั้งรง.ใหม่เดือนม.ค.พุ่งเฉียด 9,500 ล้านบาท
ยอดตั้งโรงงานใหม่เดือนม.ค.พุ่ง ตัวเลขลงทุน 9,477 ล้านบาท สูงกว่าปีก่อน 2,835 ล้านบาท&nbsp; ผลจากออเดอร์สินค้าเพิ่มรับเศรษฐกิจดี
18 ก.พ. 2553

ยอดตั้งโรงงานใหม่เดือนม.ค.พุ่ง ตัวเลขลงทุน 9,477 ล้านบาท สูงกว่าปีก่อน 2,835 ล้านบาท  ผลจากออเดอร์สินค้าเพิ่มรับเศรษฐกิจดี
รายงานข่าวจากกระทรวงอุตสาหกรรม เปิดเผยถึงโรงงานใหม่ที่ได้รับอนุญาตให้ประกอบกิจการในเดือนม.ค. 2553 มี 238 ราย คิดเป็นเงินลงทุน 9,477 ล้านบาท สูงกว่าช่วงเดียวกันของปีก่อน 2,835 ล้านบาท โดยมีการจ้างงาน 4,821 คน ปัจจัยสำคัญที่ทำให้จำนวนโรงงานใหม่เพิ่มขึ้น เนื่องจากเศรษฐกิจโลกเริ่มมีสัญญาณฟื้นตัวชัดเจนทำให้มีออเดอร์สินค้าเพิ่มส่งผลให้ผู้ประกอบการเร่งการลงทุน และขยายกิจการรองรับความต้องการสินค้าที่เพิ่มอย่างต่อเนื่อง  ซึ่งส่วนใหญ่เป็น โรงงานน้ำตาล  กิจการพลังงาน  ยานยนต์และชิ้นส่วน   เฟอร์นิเจอร์  อาหาร และเกษตรแปรรูป  
ทั้งนี้ จ.สุโขทัยมีมูลค่าลงทุนสูงสุดที่ 2,880 ล้านบาท จากกิจการโรงงานน้ำตาล รองลงมาเป็นจ.ชลบุรี 1,028 ล้านบาท  สระบุรี 684 ล้านบาท   ปทุมธานี 498 ล้านบาท และกาญจนบุรี 491 ล้านบาท ในขณะที่จ.ระยองมีการลงทุนเพียง 3 ราย มูลค่า 29 ล้านบาท  เนื่องจากการแก้ปัญหาการลงทุนในนิคมอุตสาหกรรมมาบตาพุดของรัฐบาลยังไม่ชัดเจน ทำให้นักลงทุนต้องชะลอการลงทุนออกไปก่อนหรือต้องหาพื้นที่ลงทุนใหม่ 
สำหรับสถิติการขออนุญาตประกอบกิจการ 5 ปีย้อนหลังเฉพาะในเดือน ม.ค. พบว่า ปี 2549 มูลค่าลงทุน  7,029 ล้านบาท  ปี 2550 มูลค่าลงทุน   7,444 ล้านบาท   ปี 2551 มูลค่าลงทุน  7,507 ล้านบาท ปี 2552 มูลค่าลงทุน  6,642 ล้านบาท  และในเดือนม.ค. 2553 มูลค่าลงทุน  9,477  ล้านบาท